《上巳日燕饮》
元代·杨翮

閒居眷芳春，况乃修禊时。群贤毕倾盖，招宴酬素期。

华馆挹奇观，嘉席延多仪。兰芬扬光风，藻色涵晴漪。

末座聆高谈，雅抱摅遐思。虽微丝与竹，清兴良足怡。

画舸翳中沚，繁声流四涯。俗情岂无乐，斯意非所知。

千载一胜赏，继此当复谁。达者解其会，浩饮宁须辞。

作者简介：元上元人，字文举。杨刚中子。承其家学。工古文。初为江浙行省掾，历江浙儒学提举，迁太常博士。有《佩玉斋类稿》。